CELEX: C2005/057/31
Language: da
Date: 2005-03-05 00:00:00
Title: Sag C-519/04 P: Appel iværksat den 22. december 2004 af D. Meca-Medina og I. Majcen til prøvelse af dom afsagt den 30. september 2004 af De Europæiske Fællesskabers Ret i Første Instans (Fjerde Afdeling) i sag T-313/02, D. Meca-Medina og I. Majcen mod Kommissionen for De Europæiske Fællesskaber, støttet af Republikken Finland

5.3.2005   
            
            
               DA
            
            
               Den Europæiske Unions Tidende
            
            
               C 57/16
            
         Appel iværksat den 22. december 2004 af D. Meca-Medina og I. Majcen til prøvelse af dom afsagt den 30. september 2004 af De Europæiske Fællesskabers Ret i Første Instans (Fjerde Afdeling) i sag T-313/02, D. Meca-Medina og I. Majcen mod Kommissionen for De Europæiske Fællesskaber, støttet af Republikken Finland
   (Sag C-519/04 P)
   (2005/C 57/31)
   Processprog: fransk
   Ved De Europæiske Fællesskabers Domstol er der den 22. december 2004 (fax 20.12.2004) iværksat appel af D. Meca-Medina og I. Majcen ved avocats J.-L. Dupont og M.-A. Lucas, til prøvelse af dom afsagt den 30. september 2004 af De Europæiske Fællesskabers Ret i Første Instans (Fjerde Afdeling) i sag T-313/02, D. Meca-Medina og I. Majcen mod Kommissionen for De Europæiske Fællesskaber, støttet af Republikken Finland.
   Appellanterne har nedlagt følgende påstande:
   
               —
            
            
               rettens dom af 30. september 2004, i sagen T-313/02, mod hvilken appellen er retten, annulleres;
            
         
               —
            
            
               appellanterne gives medhold i sine påstande fremsat ved Retten,
            
         
               —
            
            
               Kommissionen tilpligtes at betale omkostninger ved begge instanser.
            
         Søgsmålsgrunde og væsentligste argumenter:
   Retten i Første Instans har ved denne afgørelse tilsidesat artikel 49 EF, artikel 81 EF og artikel 82 EF, således som disse er fortolket af Domstolen.
   For det første, har Retten med urette antaget, at disse bestemmelser kun finder anvendelse på de regler, der er gældende inden for sporten og som omhandler det økonomiske aspekt, med undtagelse af de rent sportslige regler. Domstolen har ikke fastlagt en generel undtagelse af rent sportslige regler fra traktatbestemmelsernes anvendelsesområde, da en sådan undtagelse er begrænset til regler, der vedrører sammensætningen og opstillingen af landshold.
   Retten har ligeledes med urette antaget, at antidopingreglementet har hjemmel i rent sportslige hensyn, selvom den har anerkendt, at et sådant reglement kan forfølge økonomiske formål. Retten har herved lagt materielt upræcise, faktiske oplysninger til grund, modsagt sig selv i begrundelsen, som i øvrigt er utilstrækkelig, og begået en fejl ved den retlige kvalificering af de faktiske omstændigheder.
   Desuden har Retten tilsidesat disse bestemmelser ved at antage, at det omtvistede reglement falder uden for anvendelsesområdet for artikel 81 EF og artikel 82 EF.
   Endeligt har Retten tilsidesat de processuelle regler og nærmere bestemt kontradiktionsprincippet, idet Retten har antaget, at Kommissionens vurdering af det omtvistede reglement i sin beslutning om afvisning af klagen var overflødig, selvom det fremgår af denne beslutning, at Kommissionen havde fundet, at dette reglement faldt ind under anvendelsesområdet for EF-traktatens bestemmelser. Retten har derfor tilsidesat appellanternes ret til kontradiktion, idet de ikke har kunnet udtale sig om dette spørgsmål.